Taristuministri määruse
„Jäätmearuande andmekoosseis ja aruande esitamise kord“ eelnõu seletuskiri

1. Sissejuhatus

1.1. Sisukokkuvõte

Taristuministri määrus „Jäätmearuande andmekoosseis ja aruande esitamise kord“ kehtestatakse jäätmeseaduse § 117 lõike 12 alusel. Eelnõukohane määrus kehtestatakse keskkonnaministri 23. jaanuari 2020 määruse nr 8 „Jäätmearuande andmekoosseis ja aruande esitamise kord“ (edaspidi määrus nr 8) asemele.

Eelnõu koostamine on seotud uuele jäätmeandmete esitamise süsteemile üleminekuga ning jäätmeseaduse muudatustega, mis võeti vastu jäätmeseaduse muutmise ja sellega seonduvalt teiste seaduste muutmise seadusega (RT I, 07.01.2026, 4). Nimetatud seadus jõustus 17. jaanuaril 2026, kuid selle jäätmearuandlust ja jäätmeveo saatekirju puudutavad sätted jõustuvad 1. jaanuaril 2027.

Alates 1. jaanuarist 2027 minnakse üle uuele jäätmeandmete esitamise süsteemile, mille raames luuakse kõigile jäätmetele saatekirjade süsteem ning jäätmearuanded ja jäätmeveo saatekirjad ühendatakse terviklikuks digitaalseks lahenduseks. Sealhulgas hõlmatakse edaspidi jäätmeveo saatekirjade süsteemi tavajäätmete vedu. Keskkonnaotsuste infosüsteemi KOTKAS (edaspidi ka andmekogu) kaudu seotakse jäätmete üleandmise, veo, vastuvõtmise ja jäätmekäitluskohas toimunud tegevuse andmed senisest terviklikumaks andmestikuks. Lahendus vähendab dubleerivat andmete esitamist, parandab andmekvaliteeti ning muudab jäätmeandmed ajakohasemaks ja läbipaistvamaks.

Uue jäätmeandmete esitamise süsteemi kohaselt esitatakse jäätmearuanne senise aastapõhise aruande asemel kvartaalselt. Olulise muudatusena esitab aruande esitaja jäätmearuandes edaspidi andmed üksnes jäätmekäitluskohas toimunud jäätmealase tegevuse kohta. Andmed teistelt isikutelt saadud ja teistele isikutele üle antud jäätmete, samuti imporditud ja eksporditud jäätmete kohta kannab andmekogu aruandesse automaatselt jäätmeveo saatekirjades ning jäätmete riikidevahelise veo saatedokumentides sisalduvate andmete alusel. Tegemist on olulise muudatusega võrreldes varasema jäätmearuandlusega, kus nimetatud andmed pidi aruandesse kandma aruande esitaja ise. Muudatuse eesmärk on vähendada aruande esitaja halduskoormust ja vältida andmete dubleerivast sisestamisest tulenevaid eksimusi.

Määrus on vaja kehtestada uuesti, kuna 1. jaanuaril 2027 jõustuvate jäätmeseaduse muudatustega muutub jäätmeandmete esitamise õiguslik ja tehniline korraldus tervikuna.

Mõju halduskoormusele

Uus jäätmeandmete esitamise süsteem vähendab halduskoormust eelkõige andmete dubleerimise vähendamise ja protsesside automatiseerimise kaudu. Suurim muutus seisneb selles, et aruande esitajal ei ole enam vaja käsitsi koondada ja aruandes uuesti esitada jäätmeveo saatekirjade ja jäätmete riikidevahelise veo saatedokumentidega hõlmatud jäätmete vastuvõtmise, üleandmise, impordi ja ekspordi andmeid, kuna andmekogu kannab need andmed aruandesse vastaval saatekirjal või veodokumendil sisalduvate andmete alusel. See vähendab nii ajakulu kui ka vigade tekkimise tõenäosust ning parandab seeläbi andmete kvaliteeti ja usaldusväärsust. 
 

Kuigi aruandlus muutub formaalselt tihedamaks, kuna aastaaruande asemel esitatakse aruanne kord kvartalis, muutub iga aruande koostamine sisuliselt lihtsamaks ja kiiremaks. Aruandes esitatakse andmed eelkõige käitluskohas toimunud tegevuste, sealhulgas jäätmete tekke, taaskasutamise, kõrvaldamise ning muu sissetuleku ja muu väljamineku kohta. Seetõttu ei tähenda aruandlussageduse kasv eelduslikult proportsionaalset halduskoormuse kasvu.
 
Lühiajaliselt võib halduskoormus suureneda seoses uue süsteemiga kohanemisega, sealhulgas koolituste, IT-lahenduste kohandamise ja tööprotsesside muutmisega. Pikaajaliselt viib ühtne digitaalne lahendus eeldatavasti siiski halduskoormuse vähenemiseni, sest saatekirjade ja jäätmete riikidevahelise veo saatedokumentidega seotud andmed liiguvad süsteemis automaatselt, väheneb vajadus andmete käsitsi sisestamiseks ja hilisemaks parandamiseks ning paraneb ülevaade ja kontroll jäätmete liikumise üle.

1.2. Eelnõu ettevalmistajad

Määruse eelnõu on ette valmistanud Kliimaministeeriumi ringmajanduse osakonna ehitusjäätmete ja digitaliseerimise valdkonna juht Görel Grauding (tel 626 2897, gorel.grauding@kliimaministeerium.ee). Eelnõu keeletoimetaja oli Justiits- ja Digiministeeriumi õigusloome korralduse talituse keeletoimetaja Aili Sandre (tel 514 6333, aili.sandre@justdigi.ee). Määruse eelnõu õigusekspertiisi on teinud Kliimaministeeriumi õigusosakonna nõunikud Käthlin Oeselg (tel 626 0798, kathlin.oeselg@kliimaministeerium.ee) ja Annemari Vene (tel 605 0063, annemari.vene@kliimaministeerium.ee).

1.3. Märkused

Määrus asendab senist jäätmeseaduse § 117 lõike 1 alusel antud keskkonnaministri 23.01.2020 määrust nr 8 „Jäätmearuande andmekoosseis ja aruande esitamise kord“ (RT I, 21.12.2022, 24).

Eelnõu on seotud jäätmeseaduse muudatustega, mis võeti vastu jäätmeseaduse muutmise ja sellega seonduvalt teiste seaduste muutmise seadusega (RT I, 07.01.2026, 4) ja mille jäätmearuandlust ning jäätmeveo saatekirju puudutavad sätted jõustuvad 1. jaanuaril 2027.

Eelnõu moodustab sisulise terviku taristuministri määruse „Jäätmeveo saatekirja andmekoosseis ja saatekirja esitamise kord“ eelnõuga, kuna edaspidi kasutatakse jäätmeveo saatekirjade andmeid jäätmearuannete eeltäitmisel.

2. Eelnõu sisu ja võrdlev analüüs

Eelnõukohase määrusega kehtestatakse jäätmearuande andmekoosseis ja aruande esitamise kord. Võrreldes määrusega nr 8 muutub eelkõige aruande esitamise sagedus ja kord ning esitatavate andmete koosseis. Lisaks luuakse aruannete puhul seos jäätmeveo saatekirjade ja jäätmete riikidevahelise veo saatedokumentidega.

Kehtiva korra kohaselt esitatakse jäätmearuanne üks kord aastas. Uue korra kohaselt esitatakse aruanne üks kord kvartalis. Aruandluse muutmine kvartaalseks võimaldab saada senisest ajakohasemaid andmeid. Aruande esitamise tähtaeg seotakse jäätmeveo saatekirjade kinnitamise tähtajaga, et võimaldada jäätmeveo saatekirjadelt asjakohaste andmete automaatset aruandesse kandmist.

Olulise muudatusena esitatakse aruandes edaspidi andmed üksnes jäätmekäitluskohas toimunud jäätmealase tegevuse kohta. Teistelt isikutelt saadud ja teistele isikutele üle antud jäätmete kogused, samuti imporditud ja eksporditud jäätmete kogused koos asjaomaste isikute andmetega kannab andmekogu aruandesse jäätmeveo saatekirjade ja jäätmete riikidevahelise veo saatedokumentide alusel. Selline lahendus vähendab aruande esitaja sisestatavate andmete hulka, väldib sama teabe dubleerivat esitamist ja vähendab andmete sisestamisest tulenevate vigade tekkimise võimalust. Samuti võimaldab see siduda jäätmete üleandmise, veo, vastuvõtmise ja jäätmekäitluskohas toimunud tegevuste andmed terviklikuks andmestikuks.

Jäätmearuanded esitatakse keskkonnaotsuste infosüsteemi KOTKAS alamsüsteemina loodavas jäätmeinfosüsteemis PISTRIK.

Jäätmearuannetega kogutakse statistilise suunitlusega andmeid jäätmete tekke ja käitlemise kohta täitmaks riigile seatud statistilisi eesmärke.

Eelnõukohane määrus koosneb kaheksast paragrahvist.

Eelnõukohase määruse esimeses paragrahvis sätestatakse määruse reguleerimisala ja terminid.

Lõikes 1 nähakse ette, et määrusega kehtestatakse jäätmearuande andmekoosseis ja esitamise kord.

Lõike 2 kohaselt sisaldab aruanne andmeid keskkonnakaitseluba omava isiku jäätmekäitluskohas toimunud jäätmealase tegevuse kohta.

Uuendusena esitatakse eelnõukohase määruse järgi aruandes andmed üksnes jäätmekäitluskohas toimunud jäätmealase tegevuse kohta. Samas teistelt isikutelt saadud ja teistele isikutele üle antud jäätmete kogused, samuti imporditud ja eksporditud jäätmete kogused, koos jäätmed üle andnud või vastu võtnud isikute andmetega kannab aruandesse andmekogu automaatselt jäätmeveo saatekirjas sisalduvate andmete ning jäätmete riikidevahelise veo saatedokumentides sisalduvate andmete alusel. Tegemist on olulise muudatusega võrreldes varasema jäätmearuandlusega, kus nimetatud andmed pidi aruandesse kandma aruande esitaja ise.

Muudatuse eesmärk on vähendada aruande esitaja halduskoormust ja vältida andmete dubleerivast sisestamisest tulenevaid eksimusi.

Eelnõukohase määruse teises paragrahvis sätestatakse aruande esitamise kord.

Lõike 1 kohaselt esitatakse aruanne keskkonnaotsuste infosüsteemi KOTKAS kaudu. Keskkonnaotsuste infosüsteemi luuakse alamsüsteemina jäätmeinfosüsteem PISTRIK, mis koondab kogu jäätmeandmestiku. Aruanne hõlmab eelneva kvartali jooksul jäätmekäitluskohas toimunud jäätmealast tegevust. Võrreldes varasema aastapõhise aruandlusega minnakse üle kvartaliaruannetele, mis võimaldab saada ajakohasemaid andmeid jäätmete käitlemise kohta.

Lõikes 2 sätestatakse aruande esitamise tähtaeg, milleks on iga kvartalile järgneva kuu kümnes kuupäev, st aruanne tuleb esitada hiljemalt iga kvartalile järgneva kuu kümnendaks kuupäevaks (k.a). Aruandlusperiood on kvartal ja aruandes kajastatakse vaid selle perioodi jooksul jäätmekäitluskohas toimunud jäätmealane tegevus. Kvartalile järgneva kuu kümnenda kuupäevani antav aeg on ette nähtud aruandeperioodi andmete koondamiseks, kontrollimiseks ja vajaduse korral täpsustamiseks. Samuti on arvestatud jäätmeveo saatekirjade esitamise ja kinnitamise protsessiga, mille kohaselt kinnitatakse saatekirjale kantud andmed hiljemalt kümnendal päeval jäätmeveo lõppemisest. Aruanne esitatakse hiljemalt sätestatud tähtajaks, kuid andmekogu võimaldab andmeid aruandesse kanda kogu aruandeperioodi vältel, sealhulgas reaalajalähedaselt masin-masin liidestuse või iseteeninduskeskkonna kaudu.

Lõike 3 kohaselt esitatakse aruanne iga jäätmekäitluskoha kohta eraldi.

Uuendusena esitatakse mobiilsete jäätmekäitluskohtade kohta, näiteks hoonete lammutusobjektid, aruanne iga objekti kohta, kus võetakse jäätmed ringlusse või kasutatakse tagasitäiteks (taaskasutamistoimingud R5m või R5t). Samuti esitatakse edaspidi reoveesette põllumajanduses kasutamise korral aruanne iga põllu kohta eraldi.

Lõikes 4 sätestatakse jäätmearuande esitamise tähtaja erisus jäätmeseaduse § 987 lõike 2 punkti 3 alusel Keskkonnaametis registreeritud sadamates asuvate jäätmete kogumiskohtadele ning kohaliku omavalitsuse üksuste jäätmejaamadele ja jäätmepunktidele. Nimetatud jäätmekäitluskohtade puhul võib aruande esitada pärast jäätmete üleandmist jäätmekäitlejale.

Jäätmejaamadele ja jäätmepunktidele kehtib nimetatud erisus üksnes juhul, et seal ei tehta muid jäätmekäitlustoiminguid lisaks jäätmete kogumisele ning kogutakse üksnes kohaliku omavalitsuse üksusega jäätmejaama või jäätmepunkti haldamiseks sõlmitud lepingus nimetatud jäätmeid ja lepingus sätestatud koguses.

Eelnõukohase määruse kolmandas paragrahvis sätestatakse aruande andmekoosseis.

Lõikes 1 sätestatakse aruande esitaja ja jäätmekäitluskoha üldandmed, mis on vajalikud aruande sidumiseks konkreetse isiku ja tegevuskohaga. Aruande esitaja eesnimi ja perekonnanimi ning isikukood esitatakse üksnes keskkonnakaitseluba omava füüsilise isiku puhul. Kui isik ei oma keskkonnakaitseluba, siis ta aruannet esitama ei pea. Isikukood on vajalik selleks, et siduda aruanne konkreetse isiku ja tegevuskohaga. Juriidiliste isikute puhul luuakse see seos registrikoodi kaudu.

Lõikes 2 sätestatakse andmed, mis esitatakse jäätmete iseloomustamiseks. Kõigi jäätmete kohta esitatakse jäätmeseaduse § 2 lõike 5 alusel kehtestatud keskkonnaministri 14.12.2015 määruse nr 70 „Jäätmete liigitamise kord ja jäätmenimistu“ kohane jäätmekood. Selliste jäätmete puhul, mis võivad sisaldada püsivaid orgaanilisi saasteaineid (edaspidi POS-id) esitatakse jäätmearuandes edaspidi teave jäätmete POS-ide sisalduse kohta ning märgitakse, kas teave põhineb analüüsimisel või muul hinnangul. POS-idega seotut reguleerib Euroopa Parlamendi ja nõukogu määrus (EL) 2019/1021 püsivate orgaaniliste saasteainete kohta (ELT L 169, 25.06.2019). Settelaadsete jäätmete korral tuleb esitada ka jäätmete keskmine kuivainesisaldus massiprotsentides. Nimekiri jäätmeliikidest, mille puhul tuleb esitada lisainfo POS-ide sisalduse kohta või keskmine kuivainesisaldus, avaldatakse andmekogus.

Lõikes 3 sätestatakse andmed, mis tuleb esitada jäätmekäitluskohas toimunud jäätmekäitluse kohta. Aruannet esitades tuleb välja tuua aasta ja periood (kvartal), mille kohta aruanne esitatakse. Aruandes esitatakse andmed tekkinud jäätmekoguste kohta. Sealjuures eristatakse aruande esitaja tegevuse tulemusel tekkinud jäätmed, mis ei ole tekkinud jäätmekäitluse tulemusel (nt kontoris tekkinud pakendid, biojäätmed ja segaolmejäätmed) ning jäätmekäitluse tulemusel tekkinud nn sekundaarsed jäätmed (nt jäätmete sorteerimise vms toimingu tulemusel tekkinud uued jäätmeliigid). Samuti esitatakse aruandes taaskasutatud ja kõrvaldatud jäätmete kogused koos vastavate taaskasutamis- või kõrvaldamistoimingu koodidega, mis on sätestatud jäätmeseaduse § 15 lõike 8 ja § 17 lõike 2 alusel kehtestatud Vabariigi Valitsuse 08.12.2011 määruses nr 148 „Jäätmete taaskasutamis- ja kõrvaldamistoimingute nimistud“. Jäätmekoodidega 03 03 11, 19 08 05 ja 19 08 12 ning nende jäätmekoodide alla kuuluvate vastavate kaheksakohaliste jäätmekoodidega tähistatud jäätmete taaskasutamisel pinnastöötluses põllumajanduses kasutamise eesmärgil või keskkonna ökoloogilise seisundi parandamiseks (taaskasutamistoiming R10) tuuakse aruandes täiendavalt välja reoveesette kasutusviis: kasutamine haljastuses, põllumajanduses või rekultiveerimisel. Lisaks esitatakse aruandes muu sissetuleku ja muu väljamineku kogused koos selgitusega tekkepõhjuste kohta (märgumine, niiskuskadu vms). Aruandesse on kõigi tegevuste puhul võimalik lisada ka kommentaar. Kommentaari lisamine on vabatahtlik, välja arvatud muu sissetuleku ja muu väljamineku korral, kui see on tingitud muudest põhjustest kui märgumine või niiskuskadu. Sellisel juhul tuleb kommentaarilahtrisse lisada selgitus selle kohta, milles muu sissetulek või muu väljaminek seisnes. Kõigi tegevuste puhul lisatakse aruandesse uuendusena toimingu lõpetamise kuupäev.

Lõike 4 kohaselt esitatakse jäätmete iseloomustus ja teave aruande esitaja jäätmekäitluskohas toimunud jäätmealase tegevuse kohta iga jäätmeliigi kohta eraldi.

Lõikes 5 täpsustatakse, et info jäätmekoguste kohta esitatakse edaspidi tonnide asemel kilogrammides. Lisaks jäätmete koguse kilogrammides esitamisele tuleb aruandes edaspidi välja tuua koguse määramise meetod: kaalutud (jäätmete kogus on saadud kaalumise teel), arvutatud (jäätmete kogus on arvutatud konteineri mõõtmete ja erikaalu vms alusel) või hinnanguline (nt visuaalselt hinnatud).

Lõike 6 kohaselt kannab andmekogu jäätmeseaduse § 1171 lõikes 1 nimetatud jäätmeveo saatekirjas sisalduvate andmete alusel vastava peale- või mahalaadimiskoha aruandesse iga jäätmeliigi kohta teistelt isikutelt saadud ja teistele isikutele antud jäätmete kogused ning jäätmed üle andnud või vastu võtnud partneri nime. Aruandesse kantud andmetes vigade ilmnemise korral tuleb muuta vastavat jäätmeveo saatekirja. Tegemist on olulise muudatusega võrreldes varasema jäätmearuandlusega, kus nimetatud andmed pidi aruandesse kandma aruande esitaja ise. Muudatuse eesmärk on vähendada aruande esitaja halduskoormust ja vältida andmete dubleerivast sisestamisest tulenevaid eksimusi.

Lõike 7 kohaselt kannab andmekogu jäätmete riikidevahelise veo korral vastava peale- või mahalaadimiskoha aruandesse jäätmeseaduse § 110 lõikes 1 ja § 114¹ lõikes 1 nimetatud saatedokumentides sisalduvate andmete alusel iga jäätmeliigi kohta imporditud jäätmete kogused, jäätmeid üle andnud isiku ärinime, registrikoodi ja päritoluriigi ning eksporditud jäätmete puhul jäätmete kogused, jäätmeid vastu võtnud isiku ärinime, registrikoodi ja sihtkohariigi. Aruandesse kantud andmetes vigade ilmnemise korral tuleb muuta vastavat saatedokumenti. Tegemist on olulise muudatusega võrreldes varasema jäätmearuandlusega, kus nimetatud andmed pidi aruandesse kandma aruande esitaja ise. Muudatuse eesmärk on vähendada aruande esitaja halduskoormust ja vältida andmete dubleerivast sisestamisest tulenevaid eksimusi.

Lõike 8 kohaselt arvutab andmekogu aruande esitaja poolt aruandeperioodi kohta esitatud andmete ning jäätmeveo saatekirjade ja jäätmete riikidevahelise veo saatedokumentide andmete alusel iga jäätmeliigi kohta arvestusliku laoseisu perioodi alguses ja perioodi lõpus ning kannab vastava info jäätmearuandesse. Aruandesse kantud andmetes vigade ilmnemise korral tuleb muuta vastavat jäätmeveo saatekirja, jäätmete riikidevahelise veo saatedokumenti või aruandeperioodi kohta esitatud andmeid. Tegemist on olulise muudatusega võrreldes varasema jäätmearuandlusega, kus laoseisu andmed pidi aruandesse kandma aruande esitaja ise. Muudatuse eesmärk on vähendada aruande esitaja halduskoormust ja vältida andmete dubleerivast sisestamisest tulenevaid eksimusi.

Eelnõukohase määruse neljandas paragrahvis käsitletakse aastaaruandeid ning sätestatakse Euroopa saasteainete heite- ja ülekanderegistrisse (E-PRTR) andmete esitamisega seotud kohustuse täitmise kord.

Euroopa Parlamendi ja nõukogu määruse (EÜ) nr 166/2006 artikli 5 lõike 1 punkti b kohaselt on teatavatel isikutel kohustus esitada andmeid jäätmete ülekannete kohta väljapoole tegevuskohta. Nimetatud andmed hõlmavad muu hulgas teavet jäätmete ülekannete kohta väljapoole tegevuskohta, sealhulgas jäätmete kogust, käitlustoimingut, koguse määramise meetodit ning ohtlike jäätmete puhul ka teavet jäätmete vastuvõtja ja käitlemiskoha kohta.

Lõike 1 kohaselt loob andmekogu aruande esitaja poolt eelmise kalendriaasta kohta esitatud andmete ning jäätmeveo saatekirjade ja jäätmete riikidevahelise veo saatedokumentide andmete alusel iga aasta 1. veebruaril aruande esitaja eelmise kalendriaasta jäätmealase tegevuse aastaaruande. Aastaaruanded on Keskkonnaagentuurile vajalikud jäätmekäitluse riigi koondite loomiseks ja jäätmestatistika koostamiseks ning Euroopa Liidu õigusest ja muudest Eestile kohalduvatest rahvusvahelistest kohustustest tulenevate aruandlus- ja andmeedastuskohustuste täitmiseks. Samuti kasutatakse aastaaruande andmeid kohaliku omavalitsuse üksuste olmejäätmete liigiti kogumise määra arvutamisel ja omavalitsusüksustele seatud olmejäätmete liigiti kogumise sihtarvu täitmise hindamisel.

Lõikes 2 käsitletakse E-PRTR aruandlust. Euroopa Parlamendi ja nõukogu määruse 
(EÜ) nr 166/2006 artikli 5 lõike 1 punkti b kohaselt on teatavatel isikutel kohustus esitada andmeid jäätmete ülekannete kohta väljapoole tegevuskohta. Nimetatud andmed hõlmavad muu hulgas teavet jäätmete ülekannete kohta väljapoole tegevuskohta, sealhulgas jäätmete kogust, käitlustoimingut, koguse määramise meetodit ning ohtlike jäätmete puhul ka teavet jäätmete vastuvõtja ja käitlemiskoha kohta. Lõike 2 kohaselt ei esitata nimetatud andmeid eraldi aruandena, vaid kohustus loetakse täidetuks eelnõukohase määruse alusel kalendriaasta kohta esitatud andmete ning isiku kohta jäätmeseaduse § 1171 lõikes 1 nimetatud jäätmeveo saatekirjades ning jäätmeseaduse § 110 lõikes 1 ja § 114¹ lõikes 1 nimetatud jäätmete riikidevahelise veo saatedokumentides esitatud andmete põhjal.

Lõike 3 kohaselt korraldab E-PRTR aruandluseks vajalike andmete koondamise ja töötlemise Keskkonnaagentuur. Andmete koondamine toimub andmeanalüütiliste lahenduste abil, mille käigus koondatakse aruande esitaja poolt kalendriaasta kohta esitatud aruande andmed ning aruande esitaja tegevusega seotud andmed jäätmeveo saatekirjadelt ja jäätmete riikidevahelise veo saatedokumentidelt kalendriaasta kohta ühtseks andmestikuks. Samuti korraldab Keskkonnaagentuur koondatud andmete esitamise ja avalikustamise Euroopa Komisjoni rakendusotsuse 2019/1741 ja selle muutmise rakendusotsuse 2022/142 kohaselt. Selline lähenemine võimaldab kasutada olemasolevaid andmeid ning väldib ettevõtte jaoks lisaandmete esitamise kohustust.

Eelnõukohase määruse viiendas paragrahvis sätestatakse aruandes puuduste kõrvaldamise kord.

Lõikes 1 sätestatakse, et juhul kui järelevalve käigus tekib kahtlus, et jäätmearuandes esitatud andmed ei ole täielikud või õiged, juhib Keskkonnaamet puudustele tähelepanu ning määrab aruande esitajale tähtaja nende kõrvaldamiseks. Keskkonnaagentuur saab puudustele tähelepanu juhtida ja määrata aruande esitajale puuduste kõrvaldamiseks tähtaja eelkõige juhul, kui esitatud andmete töötlemisel riiklike koondite koostamisel tekib kahtlus, et aruandes esitatud andmed ei ole täielikud või õiged. Sealjuures rakendatakse andmekogus erinevaid automaatkontrolle, mis annavad aruande esitajale aruande sisestamisel asjakohaseid hoiatusi ja veateateid. See vähendab oluliselt aruannetes vigade esinemise tõenäosust ning eelduslikult tekib vajadus aruandes puuduste kõrvaldamiseks vaid üksikutel juhtudel.

Lõike 2 kohaselt loetakse juhul, kui esitatud aruandes ilmnenud puudusi Keskkonnaameti või Keskkonnaagentuuri määratud tähtajaks ei kõrvaldata, aruandekohustus täitmata jäetuks ning puudustega aruanne või aruanded esitamata jäetuks. Sätte eesmärk on välistada tõlgendus, mille kohaselt võiks puudustega aruande esitamine olla käsitatav aruandekohustuse täitmisena.

Eelnõukohase määruse kuuendas paragrahvis esitatakse õigusselguse tagamiseks rakendussäte, mille kohaselt esitatakse 2026. aasta jäätmearuanne 2026. aastal kehtinud jäätmearuande esitamise korra ehk kuni 2026. aasta 31. detsembrini kehtinud jäätmeseaduse redaktsiooni ja selle §-i 117 lõike 1 alusel kehtestatud jäätmearuande esitamise korra alusel.

Eelnõukohase määruse seitsmenda paragrahviga tunnistatakse kehtetuks keskkonnaministri 23. jaanuari 2020. a määrus nr 8 „Jäätmearuande andmekoosseis ja aruande esitamise kord“ 
(RT I, 21.12.2022, 24).

Eelnõukohase määruse kaheksanda paragrahviga sätestatakse määruse jõustumise aeg, mis on 1. jaanuaril 2027. Jõustumistähtaeg on seotud uue jäätmeandmete esitamise süsteemi kasutuselevõtuga 1. jaanuaril 2027.

3. Eelnõu vastavus Euroopa Liidu õigusele

Eelnõukohane määrus vastab Euroopa Liidu õigusele.

Eelnõu on seotud Euroopa Liidu jäätmeõiguse üldiste eesmärkidega, eelkõige jäätmete tekke, liikumise ja käitlemise kohta arvestuse pidamise ning jäätmevoogude jälgitavuse tagamisega. Euroopa Parlamendi ja nõukogu direktiiv 2008/98/EÜ jäätmete kohta sätestab liikmesriikidele kohustuse tagada, et pädevatel asutustel oleks vajalik teave jäätmete tekke ja käitlemise kohta. Eelnõus ei ole vastuolusid teiste Euroopa Liidu õigusaktidega.

4. Määruse mõju

Määruse mõju tuleb vaadata koos taristuministri määruse „Jäätmeveo saatekirja andmekoosseis ja saatekirja esitamise kord“ eelnõu ja jäätmeseaduse nende muudatuste mõjuga, mis võeti vastu jäätmeseaduse muutmise ja sellega seonduvalt teiste seaduste muutmise seadusega (RT I, 07.01.2026, 4), kuna uuele jäätmeandmete esitamise süsteemile ülemineku mõju tekib nende koostoimes.

Määruse peamine mõju avaldub keskkonnakaitseluba omavatele isikutele, kellel on kohustus esitada jäätmearuanne, isikutele, kes tegelevad jäätmete veoga majandus- või kutsetegevusena, jäätmete üleandjatele ning edasimüüjatele.

Võrreldes kehtiva korraga muutub aruande esitamine sagedasemaks, kuna aastaaruannetelt minnakse üle kvartaliaruannetele. Samas väheneb aruande esitaja esitatavate andmete hulk, kuna teistelt isikutelt saadud ja teistele isikutele üle antud jäätmete kogused, samuti imporditud ja eksporditud jäätmete kogused koos asjaomaste isikute andmetega kannab andmekogu aruandesse jäätmeveo saatekirjadel ja jäätmete riikidevahelise veo saatedokumentidel esitatud andmete alusel ning neid andmeid ei pea aruande esitaja edaspidi aruandesse enam ise sisestama. Samuti arvutab andmekogu aruande esitaja poolt aruandeperioodi kohta esitatud andmete ning jäätmeveo saatekirjade ja jäätmete riikidevahelise veo saatedokumentide andmete alusel iga jäätmeliigi kohta arvestusliku laoseisu perioodi alguses ja perioodi lõpus ning kannab selle info jäätmearuandesse.

Kõige suurem mõju on ettevõtetele, kes tegelevad tavajäätmete veoga ning ohtlike jäätmete vedajatele, kes varem digitaalseid veodokumente ei kasutanud, aga peavad need edaspidi kasutusele võtma. Samas võimaldab digitaalsete jäätmeveo saatekirjade kasutuselevõtt ettevõtjatel vähendada edaspidi halduskoormust ning samuti tekib ettevõtetel võimalus sisemiste äriprotsesside, näiteks arvelduste ja jäätmete üle arvestuse pidamise automatiseerimiseks digitaliseerimise abil. Lisaks võimaldab uuele jäätmeandmete esitamise süsteemile üleminek loobuda senistest jäätmeveo aruannetest. Kuna edaspidi tuleb jäätmeveo saatekiri esitada nii ohtlike jäätmete kui ka tavajäätmete veo korral, on jäätmeveo aruannetes seni esitatud andmed riigile kättesaadavad saatekirjade kaudu. Seetõttu ei ole põhjendatud nõuda jäätmevedajatelt samade andmete esitamist eraldi jäätmeveo aruandena.

Uuendusena tuleb juhul, kui jäätmeid ostetakse või müüakse enne vedu, kanda jäätmete ostmise ja müümise andmed saatekirjale. Edasimüüjatele kaasneb selle muudatusega lisakoormus saatekirja esitamisest, kuid eeldatavasti ei ole tegemist olulise mõjuga, kuna jäätmeseaduse kohaselt peavad edasimüüjad keskkonnakaitseluba omavate isikutena juba praegu pidama pidevat arvestust oma tegevusega seotud jäätmete kohta.

Uuele jäätmeandmete esitamise süsteemile üleminekul suuremate jäätmekäitlusega tegelevate ettevõtjate halduskoormus eeldatavasti väheneb, kuna edaspidi saab andmeid esitada ka masinliidese kaudu ning senised dubleerivad protsessid asenduvad automaatse andmeliikumisega riigi ja ettevõtjate andmekogude vahel. Väiksemate jäätmekäitlejate puhul, kes kasutavad iseteeninduskeskkonda, jääb halduskoormus pigem samaks, kuid jaotub aasta peale ühtlasemalt.

Määrus avaldab positiivset mõju andmete kvaliteedile ja ajakohasusele. Kvartaalne aruandlus ja tavajäätmete veo saatekirjade hõlmamine jäätmeveo saatekirjade süsteemi parandab jäätmevoogude jälgitavust ja võimaldab saada ajakohasemaid andmeid. Samuti vähendab jäätmeveo saatekirjade ja jäätmete riikidevahelise veo saatedokumentide andmete alusel aruannete eeltäitmine andmete dubleerivast sisestamisest tulenevaid vigu ning parandab seeläbi andmete kvaliteeti. Lisaks loovad muudatused ettevõtetele paremad võimalused ausaks ja läbipaistvaks konkurentsiks ning uute ärimudelite loomiseks jäätmekäitlussektoris.

Avaliku sektori töökoormus võib uue süsteemi kasutuselevõtu esimestel aastatel suureneda, kuna samaaegselt toimub uue süsteemi rakendamine ja edasiarendamine ning eelmise aruandeperioodi kohta esitatud aruannete kontrollimine kehtiva korra alusel. Pärast üleminekuperioodi (orienteerivalt kaks aastat) on oodata avaliku sektori töökoormuse vähenemist, kuna andmekogus rakendatavad automaatkontrollid ja analüütikavahendid võimaldavad andmeid tõhusamalt kontrollida ja kasutada. Määrusel on positiivne mõju jäätmepoliitika kujundamisele ja järelevalvele, kuna muudatus aitab tagada ajakohased ja usaldusväärsed andmed otsuste tegemiseks ning järelevalve tõhusamaks suunamiseks ja tegemiseks.

5. Määruse rakendamisega seotud tegevused, rakendamiseks vajalikud kulud ja rakendamise eeldatavad tulud

Määruse rakendamine on seotud keskkonnaotsuste infosüsteemi KOTKAS alamsüsteemina loodava jäätmeinfosüsteemi PISTRIK kasutuselevõtuga, mille kaudu hakatakse esitama jäätmeveo saatekirju ja jäätmearuandeid.

Peamised määruse rakendamiseks vajalikud riigipoolsed tegevused on seotud jäätmeinfosüsteemi PISTRIK arendamise, kasutuselevõtu, ülalpidamise ja edasiarendustega ning esimesel aastal kasutajate aktiivse juhendamise ja toetamisega. Jäätmeinfosüsteemi PISTRIK arendustöödeks on aastateks 2024–2028 sõlmitud tarkvaraarenduse raamleping mahuga kuni 1 miljon eurot.

Ettevõtjale võivad kulud tekkida eelkõige juhul, kui ettevõttel puuduvad digilahendused andmete esitamiseks, kuid ettevõte soovib edaspidi andmete esitamiseks kasutada masinliidest. Tasuta iseteeninduskeskkonna kasutamise võimalus võimaldab väiksematel andmeesitajatel esitada andmeid ilma eraldi tarkvaraarendust tegemata. Samuti on saatekirjade esitamisel võimalik kasutada eri teenusepakkujate lahendusi. Aruannete puhul säilib andmekogus andmete Exceli vormist importimise võimalus. Masinliidese kaudu andmete edastamiseks vajaliku investeeringu suurust on keeruline üheselt hinnata, kuna see oleneb suuresti ettevõtte olemasoleva andmehalduse digitaliseeritusest. Masinliidese arendus maksab suurusjärgus 15 000 eurot. Majandustarkvara juurutamise kulu kõikide äriteenuste ja -protsesside ulatuses, arvestades ettevõtte erisustega ja koos vajalike masinliidestega, võib ulatuda mitmesaja tuhande euroni, kuid sellisel juhul saab ühtlasi rääkida ettevõtte üldisest konkurentsivõime suurendamisest digitaliseerimise abil, mitte kitsalt riigile andmete esitamisest. Ettevõtete finantskoormuse vähendamiseks töötas Kliimaministeerium välja jäätmete ringlussevõtu võime suurendamise toetuse meetme. Toetusmeetmega toetati muu hulgas jäätmeandmete loomise, haldamise, kasutamise ja riigile esitamisega seotud digilahendusi ning jäätmeandmete loomiseks vajalike seadmete soetamist. Lisaks on ettevõtetel võimalik sõltuvalt kavandatava projekti sisust taotleda toetust Ettevõtluse ja Innovatsiooni Sihtasutuse (edaspidi EIS) kaudu pakutavatest digitaliseerimise ja reaalajamajanduse toetusmeetmetest. Nende meetmete kaudu toetatakse muu hulgas ettevõtte vajadustele vastava tarkvara kasutuselevõttu ja liidestamist, äriprotsesside automatiseerimist ning andmevahetuse ja andmepõhise aruandluse tarkvara arendamist. EIS-i reaalajamajanduse toetuste eesmärk on soodustada andmete automaatset, turvalist ja ühtses vormingus liikumist ning vähendada ettevõtete käsitööd andmete sisestamisel ja edastamisel. Sellised toetusmeetmed aitavad ettevõtetel investeeringuid teha väiksemate kuludega.

Määruse rakendamisest otsest tulu riigieelarvesse ei kavandata. Keskkonnaotsuste infosüsteemi KOTKAS alamsüsteemina loodava jäätmeinfosüsteemi PISTRIK kasutuselevõtt loob eeldused ohtlike jäätmete saatekirjade andmekogu OJS ja keskkonnaotsuste infosüsteemi senise jäätmearuande esitamise mooduli sulgemiseks ning võimaldab seeläbi vähendada infotehnoloogiliste lahenduste ülalpidamiskulusid.

6. Määruse jõustumine

Määrus jõustub 1. jaanuaril 2027. Jõustumistähtaeg on seotud uue jäätmeandmete esitamise süsteemi kasutuselevõtuga 1. jaanuaril 2027.

7. Eelnõu kooskõlastamine, huvirühmade kaasamine ja avalik konsultatsioon

Määruse eelnõu esitatakse kooskõlastamiseks eelnõude infosüsteemi EIS kaudu Justiits- ja Digiministeeriumile, Majandus- ja Kommunikatsiooniministeeriumile, Regionaal- ja Põllumajandusministeeriumile ning arvamuse avaldamiseks Andmekaitse Inspektsioonile, Eesti Ringmajandusettevõtete Liidule, Eesti Linnade ja Valdade Liidule, Eesti Autolammutuste Liidule, Ragn-Sells AS-ile, Eesti Keskkonnateenused AS-ile, Tallinna Jäätmete Taaskasutuskeskus AS-ile, Eesti Energia AS-ile, Enefit Green AS-ile, Enefit Industry OÜ-le, Enefit Power OÜ-le, Kiviõli Keemiatööstuse OÜ-le, VKG Oil AS-ile, VKG Kaevandused OÜ-le, Green Marine AS-ile, Epler & Lorenz AS-ile, EcoPro AS-ile, OÜ-le PAIKRE, OÜ-le AMESTOP, RP Pakend OÜ-le, Karimek OÜ-le, AS-ile Kuusakoski, MTÜ-le Lääne-Viru Jäätmekeskus, Sibelco Green Solutions Estonia OÜ-le, Weerec OÜ-le, OÜ-le Tootjavastutusorganisatsioon, OÜ-le Eesti Pandipakend, OÜ-le Eesti Pakendiringlus, MTÜ-le Eesti Taaskasutusorganisatsioon, OÜ-le Geodata Arendus, Waybiller OÜ-le, Astro Baltics OÜ-le.

Keskkonnaotsuste infosüsteemi alamsüsteemina loodava jäätmeinfosüsteemi PISTRIK arendamiseks on loodud ettevõtete töörühm, kuhu kuuluvad Eesti Keskkonnateenused AS, Ragn-Sells AS, Tallinna Jäätmete Taaskasutuskeskus AS, Tallinna Strateegiakeskus, Tallinna Linnavalitsus, Eesti Energia AS-i kontserni kuuluvad ettevõtted (sh Enefit Green AS, Enefit Industry OÜ ja Enefit Power OÜ), Green Marine AS, Epler & Lorenz AS, EcoPro AS, Osaühing PAIKRE, OÜ AMESTOP, RP Pakend OÜ, Karimek OÜ, AS Kuusakoski, MTÜ Lääne-Viru Jäätmekeskus, Sibelco Green Solutions Estonia OÜ, Weerec OÜ, OÜ Tootjavastutusorganisatsioon, OÜ Eesti Pandipakend, OÜ Eesti Pakendiringlus, MTÜ Eesti Taaskasutusorganisatsioon, Inversion Software OÜ, OÜ Geodata Arendus, Waybiller OÜ, Astro Baltics OÜ, Kliimaministeerium, Keskkonnaagentuur, Keskkonnaamet ning Keskkonnaministeeriumi Infotehnoloogiakeskus. Töörühmas käsitletakse jäätmeinfosüsteemi PISTRIK arendamise, andmevahetuse ja tööprotsessidega seotud küsimusi, sealhulgas küsimusi, millel on puutumus eelnõukohases määruses käsitletavate andmekoosseisude ja andmete esitamise korraga. Eelnõu koostamisel on arvestatud töörühmas käsitletud teemade ja protsessi käigus töörühmalt saadud sisendiga.

Lisaks on jäätmeinfosüsteemi PISTRIK arendamisse eraldi arutelude kaudu kaasatud asjassepuutuvaid huvirühmi ja osalisi, sealhulgas tootjavastutusorganisatsioonid, kohaliku omavalitsuse üksused, Eesti Ringmajandusettevõtete Liit, Eesti Autolammutuste Liit jt.

